钦定古今图书集成/明伦汇编/官常典/第534卷 > 曹震
## 钦定古今图书集成/明伦汇编/官常典/第534卷 > 曹震

按《明外史蓝玉传》：“震，濠人。从太祖起兵，累擢指挥使。
随沐英征西番，论功封景川侯，岁禄二千石。从蓝玉
征云南，分道取临安诸路，至威楚，降元平章阎乃、马
歹等。云南平，因请讨容美、散毛诸洞蛮，及西番朵甘
思、曩日诸族，诏不许。又请以四川、贵州二都司所易
番马，分给陕西、河南将士。又言：四川至建昌驿道经
大渡河，往来多死瘴疠。询父老，自眉州峨眉至建昌，
有古驿，道平易，无瘴毒，已令军民修治。请以温江至建昌驿马移置峨眉新驿。”从之。洪武二十一年与叶
昇分讨东川叛蛮，平之，俘获五千馀人。寻复命理四
川军务，同蓝玉核征南军士。会永宁宣慰司言，所辖
地有百九十滩，其八十馀滩道梗不利，诏震疏治之。
震至泸州按视，有枝河通永宁，乃凿石削崖，令深广
以通漕运。又辟陆路，作驿舍邮亭，驾桥立栈，自茂州
一道至松潘，一道至贵州，以达保宁。先是，行人许穆
言：“松州地硗瘠，不宜屯种，戍卒三千，粮运不给，请移
戍茂州，俾就近屯田。”帝以松州控制西番，不可动。至
是运道既通，松潘遂为重镇。帝嘉其劳。逾年，复奏四
事：“一请于云南大宁境就井煮盐，募商输粟以赡边。
一令商入粟云南建昌，给以重庆、綦江市马之引。一
请蠲马湖逋租。一，施州卫军储仰给湖广。溯江险远，
请下重庆粟顺流输之。”皆报可。震在蜀久，诸所规画，
并极周详，蜀人德之。蓝玉败，谓与震及朱寿诱指挥
庄成等谋不轨。论“党逆”，以震为首，并其子炳诛之。